Title: ประกาศกระทรวงมหาดไทย เรื่อง การอนุญาตให้ใช้ช่องทางจุดผ่านแดนชั่วคราวบ้านพุน้ำร้อน อำเภอเมืองกาญจนบุรี จังหวัดกาญจนบุรี

ประกาศกระทรวงมหาดไทย

ประกาศกระทรวงมหาดไทย
เรื่อง
การอนุญาตให้ใช้ช่องทางจุดผ่านแดนชั่วคราวบ้านพุน้ำร้อน
อำเภอเมืองกาญจนบุรี
จังหวัดกาญจนบุรี[๑]

ตามที่กระทรวงมหาดไทยได้ประกาศเปิดจุดผ่านแดนชั่วคราวเพื่อการก่อสร้างโครงการท่าเรือน้ำลึกทวายและเส้นทางคมนาคมเชื่อมโยงระหว่างราชอาณาจักรไทย
- สาธารณรัฐแห่งสหภาพเมียนมาร์ ณ บ้านพุน้ำร้อน ตำบลบ้านเก่า อำเภอเมืองกาญจนบุรี
จังหวัดกาญจนบุรี เมื่อวันที่ ๒๒ มิถุนายน พ.ศ. ๒๕๕๕
เพื่ออำนวยความสะดวกในการก่อสร้างท่าเรือน้ำลึกทวายและเส้นทางคมนาคมจากทวายมายังกรุงเทพมหานคร
โดยอนุญาตให้บุคคล เจ้าหน้าที่ เครื่องจักร วัสดุอุปกรณ์
รวมทั้งพาหนะที่เกี่ยวข้องกับการก่อสร้างของบริษัทเอกชนที่รัฐบาลทั้งสองฝ่ายมอบหมายให้ดำเนินการผ่านเข้า
- ออก แต่ไม่รวมถึงการสัญจรไป -
มาของบุคคลหรือพาหนะอื่นที่ไม่มีหน้าที่เกี่ยวข้องกับการก่อสร้างโครงการดังกล่าว

เพื่ออำนวยความสะดวกในการคมนาคมขนส่งและประโยชน์ในการพัฒนาเศรษฐกิจการค้า
อาศัยอำนาจตามมาตรา ๕ มาตรา ๑๑ และมาตรา ๒๓ แห่งพระราชบัญญัติคนเข้าเมือง พ.ศ.
๒๕๒๒
รัฐมนตรีว่าการกระทรวงมหาดไทยจึงประกาศอนุญาตให้บุคคลและยานพาหนะของผู้ที่ได้รับอนุญาตจากอธิบดีกรมศุลกากรให้ขนส่งของผ่านเขตแดนนอกทางอนุมัติ
ตามมาตรา ๕ ทวิ แห่งพระราชบัญญัติศุลกากร (ฉบับที่ ๗) พ.ศ. ๒๔๘๐
และได้รับความเห็นชอบจากคณะอนุกรรมการพิจารณาการเปิดจุดผ่านแดน
สำนักงานสภาความมั่นคงแห่งชาติ ใช้จุดผ่านแดนชั่วคราวบ้านพุน้ำร้อน ตำบลบ้านเก่า
อำเภอเมืองกาญจนบุรี จังหวัดกาญจนบุรี เป็นช่องทางเข้าออกได้
โดยให้ปฏิบัติตามกฎหมายและระเบียบที่เกี่ยวข้องอย่างเคร่งครัด

ทั้งนี้ ตั้งแต่บัดนี้เป็นต้นไป

ประกาศ
ณ วันที่ ๑๐ มกราคม พ.ศ. ๒๕๕๖
จารุพงศ์
 เรืองสุวรรณ
รัฐมนตรีว่าการกระทรวงมหาดไทย

ปริยานุช/ผู้จัดทำ
๖ กุมภาพันธ์
๒๕๕๖

อุษมล/ผู้ตรวจ
๑๑ กุมภาพันธ์
๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๑๕ ง/หน้า ๑๑/๑ กุมภาพันธ์ ๒๕๕๖